FÆLLES HOLDNING (EF) Nr. 21/1999

fastlagt af Rådet den 14. april 1999

med henblik på vedtagelse af Rådets forordning (EF) Nr. .../1999 om Den Europæiske Socialfond

(1999/C 134/02)

RÅDET FOR DEN EUROPÆISKE UNION HAR -

Under henvisning til traktaten om oprettelse af Det Europæiske Fællesskab, særlig artikel 125,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

i overensstemmelse med fremgangsmåden i traktatens artikel 189 C(3), og

ud fra følgende betragtninger:

(1) Rådets forordning (EF) nr. .../1999 af ... om generelle bestemmelser for strukturfondene(4) har afløst forordning (EØF) nr. 2052/88(5) og forordning (EØF) nr. 4253/88(6); Rådets forordning (EØF) nr. 4255/88 af 19. december 1988 om gennemførelsesbestemmelser til forordning (EØF) nr. 2052/88 for så vidt angår Den Europæiske Socialfond(7) må ligeledes afløses;

(2) de generelle bestemmelser for strukturfondene som helhed er fastsat i forordning (EF) nr. .../1999, og det skal fastlægges, hvilke typer foranstaltninger Den Europæiske Socialfond (i det følgende benævnt "fonden") kan finansiere inden for mål 1, 2 og 3 i artikel 1, stk. 1, nr. 1, 2 og 3, i samme forordning (i det følgende benævnt "mål 1", "mål 2" og "mål 3"), som led i EF-initiativet til bekæmpelse af forskelsbehandling, ulige muligheder af enhver art i forbindelse med arbejdsmarkedet og nyskabende foranstaltninger og teknisk bistand;

(3) det skal fastlægges, hvilke opgaver fonden har på baggrund af bestemmelserne i EF-traktaten og i forbindelse med Fællesskabets prioriteringer med hensyn til udvikling af menneskelige ressourcer og beskæftigelse;

(4) med konklusionerne fra Det Europæiske Råd i Amsterdam i juni 1997 og resolutionen af 16. juni 1997 om vækst og beskæftigelse(8) indledtes gennemførelsen af den europæiske beskæftigelsesstrategi, de årlige retningslinjer for beskæftigelsen samt arbejdet med at udforme nationale handlingsplaner for beskæftigelsen;

(5) fondens anvendelsesområde skal omdefineres, navnlig på baggrund af omlægningen og forenklingen af strukturfondenes mål for at støtte den europæiske beskæftigelsesstrategi og de dertil knyttede nationale handlingsplaner for beskæftigelsen;

(6) der skal udstikkes fælles rammer for fondens interventioner under alle tre strukturfondsmål for på denne måde at sikre en konsekvent og komplementær indsats på tværs af målene med henblik på at få arbejdsmarkedet til at fungere bedre og udvikle de menneskelige ressourcer;

(7) medlemsstaterne og Kommissionen sikrer, at programmeringen og gennemførelsen af foranstaltninger, der finansieres af fonden under alle målene, medvirker til at fremme lige muligheder for mænd og kvinder og til at fremme ugunstigt stillede gruppers og enkeltpersoners integration og forbliven på arbejdsmarkedet;

(8) medlemsstaterne og Kommissionen sikrer også, at der ved gennemførelsen af foranstaltninger, der finansieres af fonden, tages behørigt hensyn til de sociale og arbejdsmarkedsmæssige aspekter af informationssamfundet;

(9) der skal sørges for, at foranstaltninger vedrørende tilpasning af erhvervslivet imødekommer de konstaterede eller forventede almene behov hos arbejdstagere af begge køn som følge af økonomiske ændringer og udviklingen i produktionssystemerne, og at de ikke er tilrettelagt med henblik på at gavne en enkelt virksomhed eller et bestemt erhverv; der bør tages særligt hensyn til små og mellemstore virksomheder og lægges særlig vægt på bedre adgang til uddannelse og bedre tilrettelæggelse af arbejdet;

(10) det skal ligeledes sikres, at fonden til stadighed styrker beskæftigelsen og erhvervskvalifikationer via støtte til foregribelse - så vidt dette er muligt - rådgivning, anvendelse af netværk og uddannelsesforanstaltninger i hele Fællesskabet, og de støtteberettigede aktiviteter skal derfor være horisontale og omfatte samfundsøkonomien som helhed uden prioritering af bestemte erhverv eller sektorer;

(11) det skal omdefineres, hvilke foranstaltninger der er støtteberettigede, for at de politiske målsætninger for alle de mål, fonden bidrager til, kan gennemføres mere effektivt; det skal inden for rammerne af partnerskabet fastlægges, hvilke udgifter der er berettiget til støtte fra fonden;

(12) indholdet af planer og interventionsformer skal suppleres og præciseres, navnlig som følge af, at mål 3 er omdefineret;

(13) gennemførelsen af fondens interventioner bør på alle niveauer støtte sig på Fællesskabets prioriteringer på det social- og beskæftigelsespolitiske område og på prioriteringerne i de nationale handlingsplaner;

(14) der kan fastsættes bestemmelser, som giver lokale grupper, herunder ikke-statslige organisationer, mulighed for enkel og hurtig adgang til støtte fra fonden til aktiviteter vedrørende bekæmpelse af social udstødelse, hvorved deres evne til at gøre en indsats på området øges;

(15) foranstaltninger af stor betydning for Fællesskabet, som iværksættes på Kommissionens initiativ, spiller en vigtig rolle i arbejdet for at nå de overordnede mål for EF-strukturindsatsen, jf. artikel 1 i forordning (EF) nr. .../1999; sådanne initiativer bør først og fremmest fremme tværnationalt samarbejde og politisk fornyelse;

(16) fonden yder endvidere støtte til teknisk bistand, nyskabende foranstaltninger og foranstaltninger til forberedelse, overvågning og evaluering samt kontrol, jf. artikel 22 og 23 i forordning (EF) nr. .../1999;

(17) kompetencen med hensyn til vedtagelse af gennemførelsesbestemmelser bør fastlægges, og der bør fastsættes overgangsbestemmelser;

(18) forordning (EØF) nr. 4255/88 skal ophæves -

UDSTEDT FØLGENDE FORORDNING:

Artikel 1

Opgaver

Inden for rammerne af de opgaver, som er pålagt Den Europæiske Socialfond (i det følgende benævnt "fonden") i medfør af EF-traktatens artikel 123, og de opgaver, som er pålagt strukturfondene i medfør af EF-traktatens artikel 130 B og fastsat i forordning (EF) nr. .../1999, yder fonden støtte til foranstaltninger til forebyggelse og bekæmpelse af arbejdsløshed og til udvikling af de menneskelige ressourcer for at sikre et højt beskæftigelsesniveau, ligestilling mellem mænd og kvinder, en bæredygtig udvikling samt økonomisk og social samhørighed. Fonden bidrager især til de aktioner, der gennemføres i henhold til den europæiske beskæftigelsesstrategi og de årlige retningslinjer for beskæftigelsen.

Artikel 2

Anvendelsesområde

1. Fonden støtter og supplerer medlemsstaternes foranstaltninger til udvikling af arbejdsmarkedet og de menneskelige ressourcer på følgende politikområder, især i forbindelse med deres flerårige nationale handlingsplaner for beskæftigelsen:

a) udvikling af og støtte til en aktiv arbejdsmarkedspolitik for at bekæmpe og forebygge arbejdsløsheden, for at undgå langtidsarbejdsløshed blandt mænd og kvinder, for at gøre det lettere for de langtidsarbejdsløse at komme ind på arbejdsmarkedet igen og for at støtte en erhvervsmæssig integrering af unge og af personer, der ønsker at vende tilbage til arbejdsmarkedet

b) fremme af lige muligheder for alle til at komme ind på arbejdsmarkedet, under særlig hensyntagen til personer, der er truet af udstødelse af samfundet

c) fremme og forbedring af

- erhvervsuddannelse

- uddannelse, og

- rådgivning

som led i en politik for livslang uddannelse med henblik på

- at lette og forbedre adgangen til og integrationen på arbejdsmarkedet

- at forøge og fastholde beskæftigelsesevnen, og

- at fremme den faglige mobilitet

d) fremme af en kvalificeret, veluddannet og fleksibel arbejdsstyrke, innovation og fleksibilitet i tilrettelæggelsen af arbejdet, udvikling af iværksætterkultur, lettelse af jobskabelse samt forbedring af kvalifikationerne og styrkelse af de menneskelige ressourcer inden for forskning, videnskab og teknologi

e) særlige foranstaltninger med henblik på at forbedre kvinders adgang til og forhold på arbejdsmarkedet, herunder bedre karrieremuligheder samt adgang til nye jobmuligheder og etablering af egen virksomhed, og mindske den kønsbestemte vertikale og horisontale opdeling af arbejdsmarkedet.

2. Inden for rammerne af de i stk. 1 nævnte politikområder tager fonden hensyn til følgende:

a) fremme af lokale beskæftigelsesinitiativer, herunder initiativer, der tager sigte på at fremme lokale arbejdspladser og regionale beskæftigelsespagter

b) de sociale og arbejdsmarkedsmæssige aspekter af informationssamfundet, især ved at udarbejde en politik og programmer, der er udformet, så man kan udnytte beskæftigelsesmulighederne i informationssamfundet, og ved at sikre lige adgang for alle til informationssamfundets faciliteter og fordele

c) lige muligheder for mænd og kvinder i overensstemmelse med mainstreaming-politikken.

Artikel 3

Støtteberettigede aktiviteter

1. Fondens finansielle støtte anvendes især i form af bistand til personer til følgende aktiviteter med henblik på at udvikle de menneskelige ressourcer, der kan være led i en integreret strategi for integration på arbejdsmarkedet:

a) uddannelse og erhvervsuddannelse, herunder erhvervsuddannelse, som svarer til den obligatoriske skolegang, lærlingeuddannelse, forberedende undervisning, herunder bibringelse og forbedring af elementære kundskaber, erhvervsmæssig rehabilitering, fremme af beskæftigelsesevnen på arbejdsmarkedet, vejledning, rådgivning og faglig videreuddannelse

b) beskæftigelseshjælp og støtte til selvstændig virksomhed

c) postgraduate-uddannelser samt uddannelse af ledere og teknikere i forskningsinstitutioner og virksomheder inden for forskning, videnskab og teknologisk udvikling

d) udvikling af nye beskæftigelsesmuligheder, især inden for frivillige sociale organisationer.

2. Med henblik på at øge effektiviteten af de i stk. 1 nævnte aktiviteter kan der også ydes støtte til:

a) strukturer og systemer:

i) styrkelse og forbedring af erhvervsuddannelse og uddannelse samt erhvervelse af erhvervskvalifikationer, herunder uddannelse af undervisere, instruktører og personale, samt en forbedret adgang for arbejdstagere til uddannelse og erhvervskvalifikationer

ii) modernisering og effektivisering af arbejdsformidlingskontorerne

iii) etablering af forbindelser mellem arbejdsmarkedet og uddannelses- og forskningsinstitutioner

iv) udvikling så vidt muligt af prognosesystemer vedrørende ændringer i beskæftigelsesudviklingen og kvalifikationskravene, især i forbindelse med nye arbejdsmønstre og nye former for tilrettelæggelse af arbejdet, under hensyntagen til behovet for at kunne forene familieliv og arbejdsliv og tillade ældre arbejdstagere at udøve en inspirerende aktivitet, indtil de går på pension. Finansiering af førtidspensionsordninger er imidlertid udelukket

b) ledsageforanstaltninger:

i) støtte til ydelse af tjenester til støttemodtagere, herunder etablering af omsorgsservice og -faciliteter for afhængige personer

ii) fremme af socialpædagogiske ledsageforanstaltninger for at lette integrationen på arbejdsmarkedet

iii) kampagner, information og reklame.

3. Fonden kan finansiere aktiviteter i medfør af artikel 2, stk. 4, andet afsnit, i forordning (EF) nr. .../1999.

Artikel 4

Koncentration af interventionen

1. Under hensyn til de nationale prioriteter, som især er fastlagt i de nationale handlingsplaner for beskæftigelsen, samt til den forudgående vurdering fastlægges en strategi, der omfatter alle relevante politikområder. For at fondens støtte kan virke så effektivt som muligt, koncentreres dens interventioner som led i denne strategi og under hensyntagen til de politikområder, der er anført i artikel 2, stk. 1, om et begrænset antal områder eller emner og rettes mod de største behov og de mest effektive foranstaltninger.

I forbindelse med de midler, fonden yder til en given intervention, udvælges i partnerskab de politikområder, som der skal lægges vægt på. Der tages på grundlag af de nationale prioriteter hensyn til foranstaltninger i henhold til artikel 2, stk. 1.

2. Ved programmeringen af fondens interventioner anvendes et rimeligt beløb af fondens midler til en given intervention i overensstemmelse med artikel 27 i forordning (EF) nr. .../1999 til mindre tilskud, idet der i givet fald skal fastsættes særlige adgangsordninger for ikke-statslige organisationer og lokale partnerskaber.

Artikel 5

EF-initiativ

1. I medfør af artikel 20 i forordning (EF) nr. .../1999 bidrager fonden efter proceduren i nævnte forordnings artikel 21, stk. 2, til gennemførelse af EF-initiativet til bekæmpelse af forskelsbehandling og ulige muligheder af enhver art i forbindelse med arbejdsmarkedet.

2. I overensstemmelse med artikel 21, stk. 2, i forordning (EF) nr. .../1999 kan det besluttes, at fondens bidrag til EF-initiativet ud over den anvendelse, der er omhandlet i artikel 3, kan omfatte foranstaltninger, som kan modtage støtte i henhold til forordning (EF) nr. .../1999(9), (EF) nr. .../1999(10) og (EF) nr. .../1999(11), således at alle initiativets planlagte foranstaltninger kan gennemføres.

Artikel 6

Nyskabende foranstaltninger og teknisk bistand

1. I overensstemmelse med artikel 22, stk. 2, i forordning (EF) nr. .../1999 kan Kommissionen finansiere de foranstaltninger til forberedelse, overvågning og evaluering i medlemsstaterne eller på EF-plan, som er nødvendige for gennemførelsen af de foranstaltninger, der er omhandlet i denne forordning. De kan omfatte:

a) nyskabende foranstaltninger og pilotprojekter vedrørende arbejdsmarkedet, beskæftigelse og erhvervsuddannelse

b) undersøgelser, teknisk bistand og udveksling af erfaringer, der har multiplikatorvirkning

c) teknisk bistand i forbindelse med forberedelse, gennemførelse, overvågning og evaluering af samt kontrol med foranstaltninger, der finansieres af fonden

d) foranstaltninger, der som led i dialogen mellem arbejdsmarkedets parter henvender sig til ansatte i virksomheder i to eller flere medlemsstater, og som vedrører overførsel af specialviden af betydning for fondens interventionsområde

e) information til de berørte parter, de endelige modtagere af støtte fra fonden samt offentligheden.

2. I overensstemmelse med artikel 22, stk. 2, i forordning (EF) nr. .../1999 udvides det i stk. 1, litra a), i nærværende artikel omhandlede anvendelsesområde ved beslutningen om fondens deltagelse i foranstaltninger, der kan finansieres i medfør af forordning (EF) nr. .../1999, (EF) nr. .../1999 og (EF) nr. .../1999, for at iværksætte alle nyskabende foranstaltninger.

Artikel 7

Støtteanmodninger

Anmodninger om støtte fra fonden ledsages af et skema i elektronisk format, der er udarbejdet af Kommissionen inden for rammerne af partnerskabet, og som giver en oversigt over foranstaltningerne fordelt på interventionsformer, således at processen kan følges fra indgåelsen af budgetforpligtelsen til den endelige betaling.

Artikel 8

Gennemførelsesbestemmelser

Kommissionen vedtager alle gennemførelsesbestemmelser til nærværende forordning i henhold til proceduren i artikel 48 i forordning (EF) nr. .../1999.

Artikel 9

Overgangsbestemmelser

De overgangsbestemmelser, der er fastlagt i artikel 52 i forordning (EF) nr. .../1999, finder tilsvarende anvendelse i nærværende forordning.

Artikel 10

På forslag af Kommissionen tager Rådet nærværende forordning op til revision senest den 31. december 2006.

Rådet træffer afgørelse om dette forslag efter fremgangsmåden i EF-traktatens artikel 130 D.

Artikel 11

Ophævelse

Forordning (EØF) nr. 4255/88 ophæves med virkning fra den 1. januar 2000.

Henvisninger til den ophævede forordning betragtes som henvisninger til nærværende forordning.

Artikel 12

Ikrafttræden

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i ...

På Rådets vegne

Formand

(1) EFT C 176 af 9.6.1998, s. 39, og EFT C 74 af 18.3.1999, s. 7.

(2) EFT C 407 af 28.12.1998, s. 74.

(3) Europa-Parlamentets udtalelse af 19. november 1998 (EFT C 379 af 7.12.1998, s. 173), Rådets fælles holdning af 14. april 1999 og Europa-Parlamentets afgørelse af ... (endnu ikke offentliggjort i EFT).

(4) EFT L ....

(5) EFT L 185 af 15.7.1988, s. 9. Forordningen er senest ændret ved forordning (EF) nr. 3193/94 (EFT L 337 af 24.12.1994, s. 11).

(6) EFT L 374 af 31.12.1988, s. 1. Forordningen er senest ændret ved forordning (EØF) nr. 3193/94.

(7) EFT L 374 af 31.12.1988, s. 21. Forordningen er senest ændret ved forordning (EØF) nr. 2084/93 (EFT L 193 af 31.7.1993, s. 39).

(8) EFT C 236 af 2.8.1997, s. 3.

(9) Rådets forordning (EF) nr. .../1999 af ... om Den Europæiske Fond for Regionaludvikling (EFT L ...).

(10) Rådets forordning (EF) nr. .../1999 af ... om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) (EFT L ...).

(11) Rådets forordning (EF) nr. .../1999 af ... om strukturforanstaltninger inden for fiskeri (FIUF) (EFT L ...).

RÅDETS BEGRUNDELSE

I. INDLEDNING

1. Kommissionen sendte den 20. marts 1998 Rådet et forslag til forordning om Den Europæiske Socialfond på grundlag af EF-traktatens artikel 125.

2. Europa-Parlamentet og Det Økonomiske og Sociale Udvalg, der blev hørt i overensstemmelse med traktatens artikel 189 C, afgav udtalelse henholdsvis den 19. november 1998 og den 10. september 1998.

3. På baggrund af Europa-Parlamentets udtalelse forelagde Kommissionen et ændret forslag den 2. februar 1999.

4. Rådet fastlagde sin fælles holdning den 14. april 1999 i medfør af traktatens artikel 189 C.

II. FORMÅL

Formålet med dette udkast til forordning et at fastlægge, hvilke aktiviteter der kan finansieres via Den Europæiske Socialfond.

III. GENNEMGANG AF DEN FÆLLES HOLDNING

1. Generelle bemærkninger

I forlængelse af konklusionerne fra Det Europæiske Råd i Amsterdam og dets resolution om vækst og beskæftigelse samt det ekstraordinære Europæiske Råd i Luxembourg er der blevet udviklet en beskæftigelsesstrategi i Det Europæiske Fællesskab. Den bygger på årlige retningslinjer samt nationale handlingsplaner.

I denne forbindelse har Rådet i sin fælles holdning omdefineret Socialfondens anvendelsesområde som følge af omlægningen og forenklingen af strukturfondenes målsætninger for således at støtte den europæiske beskæftigelsesstrategi og de nationale planer, der er forbundet hermed.

Fondens aktiviteter koncentreres om fem politiske områder:

- udvikling af og støtte til en aktiv arbejdsmarkedspolitik for at bekæmpe arbejdsløsheden

- fremme af lige muligheder for alle til at komme ind på arbejdsmarkedet

- fremme og forbedring af uddannelse og erhvervsuddannelse

- fremme af en kvalificeret, veluddannet og fleksibel arbejdsstyrke

- forbedring af kvinders adgang til og inddragelse på arbejdsmarkedet.

2. Europa-Parlamentets ændringsforslag

2.1. De af Europa-Parlamentets ændringsforslag, som blev accepteret af Kommissionen

I sit ændrede forslag har Kommissionen overtaget følgende ændringsforslag fra Europa-Parlamentet: 4, 6, 7, 8, 11, 66, 18, 19, 67, 23, 68, 27 og 31. Den har ligeledes overtaget en del af ændringsforslag 3, 12, 65, 15, 34 og 38.

2.2. De af Europa-Parlamentets ændringsforslag, som ikke blev overtaget af Kommissionen

Kommissionen har i sit ændrede forslag ikke accepteret ændringsforslag 5, 9, 10, 13, 16, 20, 22, 25, 26, 28, 29, 30, 32, 33, 35, 36, 37, 39, 40, 41, 42, 43, 44, 46, 47, 48 og en del af ændringsforslag 3, 12, 65, 15, 34 og 38.

2.3. De af Europa-Parlamentets ændringsforslag, som blev accepteret af Rådet

Rådet har accepteret ændringsforslag 7, 8, 11, 12, 18, 19, 23, 27 og 31 og delvis ændringsforslag 3, 6, 12, 65, 15, 66, 67 og 68.

2.4. De af Europa-Parlamentets ændringsforslag, som ikke blev accepteret af Rådet

Rådet har ikke accepteret ændringsforslag 4, 5, 9, 10, 13, 16, 20, 22, 26, 28, 29, 30, 31, 32, 33, 34, 35, 36, 37, 38, 39, 40, 41, 42, 43, 44, 46, 47 og 48 og delvis ændringsforslag 3, 12, 65, 15, 66, 67 og 68.

3. Gennemgang af teksten

3.1. Præambel

Rådet har næsten helt fulgt Kommissionens ændrede forslag.

Rådet har overtaget ændringsforslag 6 (delvis) og 7 og samlet dem i betragtning 7.

Rådet har accepteret ændringsforslag 11, i det mindste tankgegangen bag det, i betragtning 13 i sin fælles holdning. Rådet har tilføjet, at der i forbindelse med gennemførelsen af fondens interventioner bør tages hensyn til prioriteringerne i de nationale handlingsplaner.

3.2. Artikel 1 (fondens opgaver)

Rådet har overtaget den del af ændringsforslag 65, hvor det præciseres, at fonden støtter foranstaltninger til forebyggelse og bekæmpelse af arbejdsløshed.

Resten af ændringsforslag 65 har Kommissionen ikke accepteret i sit ændrede forslag.

3.3. Artikel 2 (anvendelsesområde)

Denne artikel svarer til Kommissionens ændrede forslag, bortset fra et mindre antal ændringer, som Rådet har foretaget for at tilgodese medlemsstaternes forskellige politikker, praksis og behov på områderne beskæftigelse og udvikling af de menneskelige ressourcer.

Rådet har accepteret en del af ændringsforslag 15 og 66 samt ændringsforslag 18 (med en anden formulering) og 19.

Derimod har Rådet ikke fundet det ønskeligt at acceptere ændringsforslag 16 og 20 og en del af ændringsforslag 15 og 16.

3.4. Artikel 3 (støtteberettigede aktiviteter)

Rådet har fulgt Kommissionens ændrede forslag som helhed, bortset fra visse hovedsagelig redaktionelle præciseringer.

Rådet har med en anden formulering accepteret ændringsforslag 67, 23, 68 (delvis), 27 og 31.

Rådet har ikke accepteret ændringsforslag 67, da begrebet "employabilité" er et vanskeligt begreb at afgrænse, men har foretrukket udtrykket "foranstaltninger til fremme af beskæftigelsesevnen på arbejdsmarkedet" (uden betydning for den danske oversættelse).

Ud fra samme hensyn til klarhed og præcision har Rådet foretrukket udtrykket "inden for frivillige sociale organisationer" frem for "det tredje system" i Europa-Parlamentets ændringsforslag 23.

Desuden har Rådet ikke accepteret ændringsforslag 22, 68 (delvis), 26, 28, 29, 30, 31, 32 og 33.

3.5. Artikel 4 (koncentration af interventionen)

Rådet har ikke helt fulgt Kommissionens ændrede forslag. Ganske vist mener Rådet, at der i forbindelse med fondens interventioner skal tages hensyn til de prioriterede områder i artikel 2, stk. 1, men det har dog indført et element af fleksibilitet, idet det finder, at medlemsstaternes forpligtelse til at dække hvert af de fem politikområder er for tyngende.

Ud fra samme ønske om fleksibilitet har Rådet med hensyn til ydelse af midler ikke fundet det ønskeligt at acceptere Kommissionens forslag om at lægge særlig vægt på de områder, der er omhandlet i artikel 2, stk. 1, litra d) og e). Dette ville begrænse muligheden for at opfylde de behov, der er fastlagt i de forudgående vurderinger og i de nationale handlingsplaner for beskæftigelsen.

Desuden har Rådet ikke accepteret, at mindst 1 % af fondens midler skal anvendes til mindre tilskud, fordelt ved hjælp af formidlende organisationer, således som Kommissionen har foreslået, da dette efter Rådets opfattelse er for bindende. Rådet har erstattet dette med udtrykket "et rimeligt beløb".

Som følge heraf har Rådet ikke kunnet acceptere ændringsforslag 34, 35, 36, 37 og 38 (delvis).

Derimod har Rådet accepteret Europa-Parlamentets ændringsforslag 38 vedrørende "lokale partnerskaber".

3.6. Artikel 5 (EF-initiativ)

Rådet har fulgt Kommissionens ændrede forslag.

Rådet har ikke accepteret ændringsforslag 39 og 40.

3.7. Artikel 6 (nyskabende foranstaltninger og teknisk bistand)

Rådet har fulgt Kommissionens ændrede forslag.

Rådet har ikke accepteret ændringsforslag 41, 42, 43, 44 og 46.

3.8. Artikel 7, 8, 9, 10, 11 og 12

Rådet har fulgt Kommissionens ændrede forslag.

Rådet har i sin fælles holdning ikke accepteret ændringsforslag 47 og 48.